ROZHODNUTIE KOMISIE
z 22. decembra 2006,
ktorým sa upravuje rozhodnutie 2004/459/ES, pokiaľ ide o doplnenie zoznamu jednotiek v počítačovej sieti Traces v dôsledku pristúpenia Bulharska a Rumunska
[oznámené pod číslom K(2006) 6810]
(Text s významom pre EHP)
(2007/13/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 56,
keďže:
(1)
Niektoré akty si vyžadujú úpravu v dôsledku pristúpenia Bulharska a Rumunska k Európskej únii a potrebné úpravy neboli stanovené v Akte o pristúpení v roku 2005. Tieto úpravy sa musia prijať pred pristúpením, aby sa mohli uplatňovať odo dňa pristúpenia.
(2)
Smernica Rady 90/425/EHS z 26. júna 1990 týkajúca sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1) a najmä jej článok 20 ods. 1 stanovuje zavedenie počítačového systému spájajúceho veterinárne úrady jednotlivých členských štátov.
(3)
Rozhodnutie Komisie 2002/459/ES zo 4. júna 2002, ktorým sa vytvára zoznam jednotiek v počítačovej sieti ANIMO a ruší rozhodnutie 2000/287/ES (2) stanovuje zoznam a identifikáciu jednotiek systému ANIMO v členských štátoch.
(4)
Rozhodnutie Komisie 2004/292/ES z 30. marca 2004 o zavedení systému Traces a o zmene rozhodnutia 92/486/EHS (3) stanovuje používanie počítačového systému Traces, ktorý slúži na sledovanie pohybu zvierat a niektorých produktov pri výmenách v rámci Spoločenstva a dovozu.
(5)
S cieľom zabezpečiť fungovanie počítačového systému Traces je potrebné identifikovať rôzne jednotky prítomné v Bulharsku a Rumunsku.
(6)
Rozhodnutie 2002/459/ES by sa preto mala zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2002/459/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa uplatňuje len v prípade nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 3
Toto rozhodnutie je určené členským štátom.
V Bruseli 22. decembra 2006